Brandstof: Só lyk Junie se stygingsArgieffoto Motoriste kan hulle staal vir ŉ stewige verhoging in brandstofpryse wat volgende week in werking tree. Petrol sal vanaf volgende week meer as R15 per liter kos. In die binneland sal motoriste R15,79 moet opdok vir ŉ liter petrol en aan die kus R15,20 per liter. Dit nadat die Sentrale Energiefonds Vrydag aangekondig het dat die prys van alle grade petrol met 82c per liter sal styg. Diesel met 0,05% swael sal 85c per liter duurder kos, terwyl diesel met 0,005% swael 87c per liter duurder sal kos. Paraffien word duurder met 82c per liter. Volgens die Sentrale Energiefonds kan dié skerp styging in brandstofpryse grootliks toegeskryf word aan ŉ styging in internasionale oliepryse, asook ŉ verswakking van die Rand teenoor die Dollar. Die nuwe brandstofpryse sal op 6 Junie in werking tree en motoriste word dus aangeraai om voor Dinsdag middernag hul tenks vol te maak. Verlede maand het die prys van 93-oktaan-petrol met 49c per liter gestyg. Die prys van 95-oktaan-petrol het 49c per liter duurder geword, 0,05%-sulfaat-diesel het met 59c per liter gestyg en 0,005%-sulfaat-diesel is met 58c per liter verhoog.